钦定古今图书集成/明伦汇编/氏族典/第530卷 > 郭琼
## 钦定古今图书集成/明伦汇编/氏族典/第530卷 > 郭琼

按《宋史郭琼传》：“琼，平州卢龙人。祖海，本州两冶使。父
令奇，卢台军使。琼少以勇力闻，事契丹，为蕃汉都指
挥使。后唐天成中，挈其族来归，明宗以为亳州团练
使，改刺商州。晋天福中，移刺警州。契丹陷中原，命琼
复刺沂州以御盗。汉乾祐中，以为行营都部署，改颍
州团练使，又加防御使。周祖祀南郊，召权知宗正卿”
事。世宗征刘崇，为北面行营都监，历绛、蔡、齐三州防
御使。在齐州，民饥，琼以己俸赈之。宋建隆三年，告老，
加左领军卫上将军，致仕，归洛阳。乾德二年，卒，年七
十二。琼虽起卒伍，而所至有惠政，尊礼儒士，孜孜乐
善，盖武臣之贤者也。